Nú stendur undirbúningur sem hæst fyrir Færeyska daga sem haldnir verða í Ólafsvík dagana 30. júní til 2. júlí . Dagskrá þessarar fjölskylduhátíðar hefur þróast með árunum allt frá því að þeir voru haldnir í fyrsta skipti árið 1998 . Að sögn Laufeyjar Kristmundsdóttur , sem sæti á í undirbúningsnefnd , hefur undirbúningur gengið vel til þessa . Hún segir dagskrána vera að taka á sig endanlega mynd og að þessu sinni sé lögð meiri áhersla á skemmtiatriði fyrir börn en áður hefur verið gert . Hátíðin hefur verið vel sótt og flestir hafa gestirnir verið um átta þúsund og í fyrra voru þeir um fjögur þúsund þrátt fyrir slæmt veður . Laufey segist sannfærð um að nú verði veðurblíða á Færeyskum dögum eftir tvö slæm ár og því væri ekki óvarlegt að vonast eftir í það minnsta fimm þúsund gestum . Einn liður hátíðarinnar sem þróast hefur er svokallað hverfagrill . Undirbúningsnefndin hvetur bæjarbúa til að grilla saman og hefur bænum verið skipt upp í sjö hverfi þannig að íbúar koma saman hver á sínum svæði og grilla . Með því er einnig reynt að höfða til samstöðu innan hverfa og hvetja bæjarbúa til þess að skreyta hverfi sín . Laufey segir hverfagrillið hafa sett skemmtilegan svip á hátíðina í fyrra og verði því án efa árlegur viðburður héðan í frá .